ঘুরে দাঁড়ানোর উদ্যোগ জাতীয় পার্টির
দ্বাদশ জাতীয় সংসদ নির্বাচনের ব্যর্থতার রেশ কাটিয়ে এবার নতুন উদ্যমে ঘুরে দাঁড়াতে চায় প্রধান বিরোধী দল জাতীয় পার্টি। সংসদে এবং সংসদের বাইরে সরব থাকার পাশাপাশি রাজনীতির মাঠে নিজেদের শক্ত অবস্থানের কথাটিও পুরোদমে জানান দিতে চায় দলটি। এ লক্ষ্যকে সামনে রেখে কেন্দ্র থেকে শুরু করে তৃণমূল পর্যায়ে সংগঠন গোছানোর কাজটিকে প্রাধান্য দিয়েছেন তারা।





খোঁজ নিয়ে জানা গেছে, নির্বাচনের তিন মাসের মাথায় এসে কেন্দ্রীয় নির্বাহী কমিটির বর্ধিত সভা আহ্বান করেছে জাতীয় পার্টি। আজ শনিবার সকাল ১০টায় রাজধানীর রমনায় অবস্থিত ইঞ্জিনিয়ার্স ইনস্টিটিউশন মিলনায়তনে এই সভা অনুষ্ঠিত হবে। দলটির চেয়ারম্যান ও বিরোধীদলীয় নেতা জিএম কাদের এমপি এতে সভাপতিত্ব করবেন। জাতীয় পার্টির মহাসচিব ও বিরোধীদলীয় চিফ হুইপ মো. মুজিবুল হক চুন্নু এমপি দলের কেন্দ্রীয় কমিটির সদস্যদের পাশাপাশি জেলা, উপজেলাসহ সব পর্যায়ের শীর্ষ নেতাদের (সভাপতি ও সাধারণ সম্পাদক) উপস্থিত থাকার জন্য অনুরোধ জানিয়েছেন। এমনকি জাতীয় পার্টির বিভিন্ন অঙ্গ ও সহযোগী সংগঠনের সভাপতি এবং সাধারণ সম্পাদকদেরও এই সভায় থাকতে বলা হয়েছে।




সূত্র জানায়, দলের সিনিয়র কো-চেয়ারম্যান, কো-চেয়ারম্যানবৃন্দ, প্রেসিডিয়াম সদস্য, চেয়ারম্যানের উপদেষ্টা পরিষদের সদস্যসহ কেন্দ্র থেকে তৃণমূল-সব পর্যায়ের নেতাদের উপস্থিতিতে আগামী দিনের রাজনীতির পথ পরিক্রমা ঠিক করবে জাতীয় পার্টি। বিশেষ করে দ্বাদশ জাতীয় সংসদ নির্বাচন-পরবর্তী ক্ষোভ-হতাশা কাটিয়ে দেশের চলমান রাজনৈতিক পরিস্থিতিতে নিজেদের করণীয় নিয়েও আলোচনা হবে এই বৈঠকে।
সংশ্লিষ্টদের মতে, বিএনপিসহ তাদের বলয়ে থাকা রাজনৈতিক দলগুলোর বর্জনের মধ্যে গত ৭ জানুয়ারি অনুষ্ঠিত দ্বাদশ জাতীয় সংসদ নির্বাচনে ১১টি আসনে জয়লাভ করে জাতীয় পার্টি। ক্ষমতাসীন আওয়ামী লীগের সঙ্গে আসন সমঝোতার এই নির্বাচনে খুব একটা সুবিধা করতে না পারলেও টানা তৃতীয় মেয়াদে জাতীয় সংসদের প্রধান বিরোধী দলের আসনে বসেন তারা। এবারের নির্বাচনি অভিজ্ঞতা জাতীয় পার্টির জন্য খুব একটা সুখকর না হলেও সংসদের প্রথম অধিবেশনেই দলটির সংসদ-সদস্যরা নানা ইস্যুতে সরব এবং সোচ্চার ছিলেন। এর মধ্য দিয়ে কার্যকর বিরোধী দল হিসাবে নিজেদের সক্রিয় উপস্থিতি জানান দেন তারা। তবে মাঠের রাজনীতিতে সেভাবে সক্রিয় থাকতে দেখা যায়নি জাতীয় পার্টিকে। নির্বাচনে অংশগ্রহণ, আওয়ামী লীগের সঙ্গে আসন সমঝোতাসহ নানা ইস্যুতে জাতীয় পার্টির অভ্যন্তরে ক্ষোভ এবং হতাশা বিরাজ করছে এখনও। এ অবস্থা থেকে উত্তরণে কেন্দ্রীয় কমিটির বর্ধিত সভায় আলোচনা হবে।
জানতে চাইলে এ প্রসঙ্গে জাতীয় পার্টির মহাসচিব ও বিরোধীদলীয় চিফ হুইপ মো. মুজিবুল হক চুন্নু এমপি শুক্রবার যুগান্তরকে বলেন, আমরা এর আগে কো-চেয়ারম্যান এবং প্রেসিডিয়াম সদস্যরা মিলে কয়েক দফা বৈঠক করেছি। এবার সারা দেশের নেতাদের নিয়ে বৈঠকে বসব। এই বৈঠকে দলের কো-চেয়ারম্যান, প্রেসিডিয়াম সদস্য, চেয়ারম্যানের উপদেষ্টাবৃন্দ, সংসদ-সদস্য, কেন্দ্রীয় কমিটির সদস্য-সবাই উপস্থিত থাকবেন। এর বাইরেও সারা দেশের সাংগঠনিক জেলা এবং উপজেলার দায়িত্বপ্রাপ্ত নেতারা ও অঙ্গ এবং সহযোগী সংগঠনের নেতারা উপস্থিত থাকবেন।
তিনি আরও বলেন, গত দ্বাদশ জাতীয় সংসদ নির্বাচন নিয়ে আমাদের দলের নেতা-কর্মীদের মনে অনেক ক্ষোভ ও হতাশা আছে। আমাদেরও কিছু ভুলত্রুটি আছে, নির্বাচনে যারা প্রার্থী ছিলেন তাদের মনে ক্ষোভ আছে, কর্মীদেরও মনে হতাশা আছে। এর মধ্যে অনেকে আবার দল ছেড়ে চলে গেছেন-সামগ্রিকভাবে বলা যেতে পারে আমরা একটি ক্রান্তিকাল অতিক্রম করছি। এই পরিস্থিতি থেকে উত্তরণ এবং দেশের বর্তমান রাজনৈতিক পরিস্থিতিতে নিজেদের করণীয় ঠিক করতে সবাইকে ডেকেছি। সবার মতামত নিয়ে আমরা আগামীতে কিভাবে এগিয়ে যাব তা ঠিক করব।

দ্বাদশ জাতীয় সংসদ নির্বাচনের ব্যর্থতার রেশ কাটিয়ে এবার নতুন উদ্যমে ঘুরে দাঁড়াতে চায় প্রধান বিরোধী দল জাতীয় পার্টি। সংসদে এবং সংসদের বাইরে সরব থাকার পাশাপাশি রাজনীতির মাঠে নিজেদের শক্ত অবস্থানের কথাটিও পুরোদমে জানান দিতে চায় দলটি। এ লক্ষ্যকে সামনে রেখে কেন্দ্র থেকে শুরু করে তৃণমূল পর্যায়ে সংগঠন গোছানোর কাজটিকে প্রাধান্য দিয়েছেন তারা।